गंगाधर के दो लड़के थे- जगन्नाथ और बिलासीराम। उनकी पहली पत्नी से जगन्नाथ नामक पुत्र था और उसका देहान्त हो जाने पर जो दूसरा विवाह किया था, उससे बिलासीराम नामक पुत्र था। बिलासीराम की माँ का भी कुछ दिनों बाद ही देहान्त हो गया। फिर गंगाधर ने विवाह नहीं किया। लड़के दोनों विवाहित थे और उनके संतान भी थीं। जगन्नाथ और बिलासीराम में परस्पर बहुत ही सद्भाव था। आश्चर्य की बात तो यह कि दोनों की पत्नियों में आपस में बड़ा प्रेम था। बिलासीराम की पत्नी तो अपनी जेठानी का माँ से बढ़कर आदर करती थी। इतना होने पर भी गंगाधर जी ने यह सोचकर कि ‘दोनों लड़के दो माताओं के हैं, आगे चलकर लड़ें नहीं,’ इसलिये इनका बँटवारा कर देना चाहा। पर जगन्नाथ, बिलासीराम और दोनों की पत्नियाँ गोदावरी बाई तथा मोहरी बाई अलग होना नहीं चाहते थे। आखिर पिता के बहुत कहने-सुनने पर दुकान का कारोबार तो साथ बराबर के हिस्से में रखा, पर जगह-जमीन, गहना, नगद रुपये आदि का बँटवारा बड़े प्रेम से कर लिया गया। दोनों ने ही अलग-अलग मकानों में रहना स्वीकार नहीं किया, तब गंगाधर जी ने यह निश्चय कर दिया कि ‘रहें तो एक ही मकान में, पर रसोई अलग-अलग।’ घर का तथा बच्चों के विवाह-शादी का खर्च अपना-अपना अलग-अलग लगे। दोनों भाइयों ने पिता की आज्ञा समझकर स्वीकार कर लिया। इससे सबसे अधिक दुःख हुआ बिलासीराम की पत्नी मोहरी बाई को। कुछ समय बाद गंगाधर जी भी चल बसे।